ഐഎസ്എല്ലിൽ മഞ്ഞപ്പടക്ക് ഭീഷണിയായി നീലപ്പടക്ക് വിജയത്തുടക്കം . കന്നിയങ്കത്തിനെത്തിയ ബെംഗലുരു എഫ്സി ഏകപക്ഷീയമായ രണ്ട് ഗോളുകൾക്ക് മുംബൈ സിറ്റിയെ പരാജയപ്പെടുത്തി . ഇന്ത്യൻ നായകൻ സുനിൽ ഛേത്രിയും സ്പാനിഷ് താരം എഡു ഗാർസ്യമാണ് ബെംഗലുരുവിൻറെ പ്രതീക്ഷ കാത്തത് . 4 - 4 - 2 രണ്ട് ശൈലിയിലിറങ്ങിയ നീലപ്പട തുടക്കം മുതൽ ആക്രമിച്ചു കളിച്ചെങ്കിലും ആദ്യ പകുതിയിൽ വലകുലുക്കാനായില്ല . ബെംഗലുരുവിലെ കന്ദീവര സ്റ്റേഡിയത്തിൽ തിങ്ങിനിറഞ്ഞ ആരാധകരെ ആവേശത്തിലാക്കിയായിരുന്നു ബെംഗലുരുവിൻറെ ജയം . 22 - ാം മിനുറ്റിൽ ലഭിച്ച മികച്ച അവസരം നായകൻ സുനിൽ ഛേത്രി പാഴാക്കി . എന്നാൽ രണ്ടാം പകുതിയിൽ മാറ്റങ്ങളുമായിറങ്ങിയ ബെംഗലുരുവിന് എഡു ഗാർസ്യയും ഉദണ്ടയും നിരന്തരം അവസരങ്ങൾ സൃഷ്ടിച്ചുകൊണ്ടിരുന്നു . ഒടുവിൽ 66 - ാം മിനുറ്റിൽ കോർണ്ണറിൽ നിന്ന് സുന്ദരഗോളിലൂടെ ഗാർസ്യ നീലപ്പടയെ മുന്നിലെത്തിച്ചു . കളിയുടെ അവസാന നിമിഷം മുൻ ക്ലബിനെതിരെ സുനിൽ ഛേത്രി ഗോൾപട്ടിക പൂർത്തിയാക്കിയതോടെ ബെംഗലുരു ആദ്യ മത്സരത്തിൽ അനായാസം വിജയിച്ചുകയറി . അങ്ങനെ ഐഎസ്എൽ അരങ്ങേറ്റം ആവേശമാക്കി ബെംഗലുരു എഫ്സി .